**Mi-e dor...**

*Flavius Laurian Duverna*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e dor...

Mi-e dor de ţara aceea, scumpă şi frumoasă,

Mi-e dor, o Doamne, de Paradisul cel pierdut

Cu lucrurile-i minunate, chiar de n-am văzut;

Prin credinţă le privesc pân-voi ajunge acasă,

La locu-mi pregătit, prin a Ta jertfă glorioasă!

Mi-e dor de ţara aceea scumpă, preamăreaţă

Cu frumuseţi nespuse, pentru copiii mântuiţi

Care-au trecut prin lupta cu păcatu-n suferinţi

Şi care au dorit cu foc să-Ţi vadă Sfânta Faţă,

Şi-acea cetate sacră, cu veşnica ei dimineaţă!

Mi-e dor de ţara aceea scumpă, mult sperată,

De toţi, cei ce-au umblat prin lume peregrini,

De toţi, ce Te-au iubit şi-au fost săraci, străini

Şi n-au găsit deloc, odihna vieţii-nmiresmată...

Acolo, Doamne, nădejdea mea îmi este toată!

Mi-e dor de ţara aceea, veşnică prin strălucire

Cu pomii plini de fructe, în atmosfera argintie,

Cu râul vieţii izvorând de sub tronul de domnie,

Cu-al vieţii pom ce va-ntreţine sacra nemurire,

Mi-e dor ca să trăiesc mărind a Ta neprihănire!

Mi-e dor fierbinte, de veşnicia aceea nesfârşită,

De viaţa în eternitate, cât existenţa Ta Divină!...

De fericirea sfântă, neumbrită de-a răului vină

Când voi cerceta cu drag Înţelepciunea infinită,

Ce toate Le-a urzit, spre gloria-Ţi, desăvârşită!

Flavius Laurian Duverna